C 61/27

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 61/10)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Cerise des coteaux du Ventoux“

EÚ č.: PGI-FR-02446 – 3. 1. 2019

CHOP ( )CHZO (X)

1. Názov

„Cerise des coteaux du Ventoux“

2. Členský štát alebo tretia krajina

Francúzsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Cerise des coteaux du Ventoux“ je červená stolová čerešňa získaná z kultivarov Prunus avium L., Prunus cerasus L. alebo ich hybridov a spotrebiteľom sa dodáva v čerstvom stave. Má tieto vlastnosti:

— minimálna veľkosť 24 mm. Pripúšťa sa tolerancia 5 % z počtu čerešní v jednom balení, ktoré môžu byť menšie než 24 mm, žiadna čerešňa však nesmie merať 22 mm alebo menej,

— optimálna zrelosť určená podľa troch farebných škál a minimálny obsah cukru na zber v závislosti od odrody, Odrody Hâtif Burlat, Summit Belge, Van, Géant d’Hedelfingen Folfer Farba (farebný kód centra CTIFL) 3 až 4 4 až 5 5 až 6 Minimálny obsah cukru 11,5° Brix 12,5° Brix 15° Brix

— ak nádoba obsahuje iba jednu odrodu čerešne, musia mať tieto čerešne jednotnú farbu.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Krokmi, ktoré sa musia uskutočniť v danej zemepisnej oblasti, sú produkcia, zber, výber a triedenie podľa veľkosti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Čerešne, na ktoré sa vzťahuje označenie CHZO, sú balené v nádobách s maximálnou hmotnosťou 6 kg. Ak sú čerešne balené v košíčkoch, môže byť hmotnosť balenia vyššia, než je uvedený údaj, maximálna hmotnosť je však 10 kg, pričom jeden košíček nesmie vážiť viac než 3 kg.

3.6. Špecifické pravidlá označovania výrobku, na ktorý sa vzťahuje registrovaný názov

Okrem povinných údajov vyžadovaných podľa pravidiel označovania a prezentácie potravín musí označenie v tom istom vizuálnom poli obsahovať registrovaný názov výrobku a logo EÚ pre výrobky, na ktoré sa vzťahuje označenie CHZO.

4. Stručné vymedzenie zemepisnej oblasti

Zemepisná oblasť vymedzená pre produkciu čerešní „Cerise des coteaux du Ventoux“ sa tiahne po úpätiach hory Mont Ventoux od plání Comtat Venaissin na západ a masívu Luberon na juh v departemente Vaucluse. Toto je oblasť, kde sa v skutočnosti pestujú a spracúvajú čerešne „Cerise des coteaux du Ventoux“.

Zemepisná oblasť zahŕňa tieto obce v departemente Vaucluse:

Ansouis, Apt, Aubignan, Auribeau, Le Barroux, La Bastidonne, Le Beaucet, Beaumettes, Beaumont-du-Ventoux, Bédoin, Blauvac, Bonnieux, Buoux, Cabrières-d’Aigues, Cabrières-d’Avignon, Cadenet, Caromb, Carpentras, Caseneuve, Castellet, Crestet, Crillon-le-Brave, Cucuron, Entrechaux, Flassan, Fontaine-de-Vaucluse, Gargas, Gignac, Gordes, Goult, Grambois, L’Isle-sur-la-Sorgue, Joucas, Lacoste, Lafare, Lagnes, Lauris, Lioux, Lourmarin, Malaucène, Malemort-du-Comtat, Maubec, Mazan, Ménerbes, Mérindol, Méthamis, Modène, Mormoiron, La Motte-d'Aigues, Murs, Oppède, Pernes-les-Fontaines, Pertuis, Peypin-d'Aigues, Puget, Puyvert, Robion, La Roque-Alric, La Roque-sur-Pernes, Roussillon, Rustrel, Saignon, Saint-Didier, Saint-Hippolyte-le-Graveyron, Saint-Marcellin-lès-Vaison, Saint-Martin-de-Castillon, Saint-Martin-de-la-Brasque, Saint-Pantaléon, Saint-Pierre-de-Vassols, Saint-Romain-en-Viennois, Saint-Saturnin-lès-Apt, Sannes, Saumane-de-Vaucluse, Sivergues, Suzette, Taillades, La Tour-d’Aigues, Vaison-la-Romaine, Vaugines, Venasque, Viens, Villars, Villedieu, Villelaure, Villes-sur-Auzon.

5. Súvislosť so zemepisnou oblasťou

Súvislosť so zemepisnou oblasťou vychádza z dobrého mena čerešne „Cerise des coteaux du Ventoux“ a osobitnej kvality, ktorá vyplýva najmä z klimatických podmienok a miestnych odborných znalostí. Čerešne sa pestujú v oblasti produkcie, na ktorej sú červené stolové čerešne tradičnou plodinou už niekoľko storočí a toto je základom dobrého mena tohto výrobku. Čerešne majú dokonale vyváženú zrelosť vďaka mimoriadne priaznivým prírodným faktorom v tejto zemepisnej oblasti a sú veľké, pretože pestovatelia presne vedia, ako majú stromy orezávať.

Čerešne sa v tejto oblasti produkcie tradične pestujú už stovky rokov (prvé písomné zmienky o dôležitosti pestovania čerešní v tejto oblasti pochádzajú zo 17. storočia). V tom čase sa pestovali najmä na rodinnú spotrebu. Stromy rástli v rodinných záhradách, sem-tam sa však nachádzali aj na obilninových poliach a násypoch. Je to tradičná oblasť pestovania červených stolových čerešní.

Oblasť produkcie čerešne „Cerise des coteaux du Ventoux“ sa nachádza v jedinečnom prostredí ležiacom oproti hore Mont Ventoux a svahom pohoria Vaucluse a masívu Luberon, kde môže nadmorská výška dosahovať 50 až 600 metrov. Táto oblasť je pod vplyvom stredomorskej klímy a je pre ňu charakteristický dostatok slnečného svitu (2 760 hodín ročne) a mistrál, silný severný vietor, ktorý však slabne, ako sa približuje k svahom Mont Ventoux. Takisto je tu značný rozdiel medzi dennými a nočnými teplotami, ktorý spôsobujú masy studeného vzduchu prúdiace dole z vrcholu hory Mont Ventoux (1 912 m).

V priebehu rokov sa vybudovali osobitné odborné znalosti týkajúce sa riadenia sadov s nízkymi stromami, čo uľahčuje starostlivosť (najmä orezávanie) a zjednodušuje prístup zberačov k ovociu. Ovocné sady sa orezávajú každý rok, aby sa zaručila stála produkcia, a predovšetkým to prispieva k produkcii ovocia značnej veľkosti.

Čerešne sa zberajú iba ručne. Zber vykonávajú skúsení zberači, ktorí sú vyškolení v používaní farebného kódu pre čerešne vytvoreného centrom Centre Technique Interprofessionnel des Fruits et Légumes (CTIFL). Na základe odporúčaní farebného kódu pre každú odrodu zberači porovnávajú zberané ovocie s farebným kódom pre každú odrodu, aby vybrali ovocie s optimálnym pomerom cukru/kyslosti. Pri každej novej alebo starej odrode priradilo centrum CTIFL farbu ovocia k pomeru cukru/kyslosti. Takto sa pre každú odrodu určila optimálna farba, ktorá zodpovedá najlepšiemu pomeru cukru/kyslosti.

Výber a triedenie podľa veľkosti sa podľa možnosti vždy vykonávajú v exteriéri, hoci zavedenie meracích zariadení pre čerešne na začiatku 21. storočia umožnilo, aby sa triedenie podľa veľkosti niekedy vykonávalo v interiéri. Bez ohľadu na to, či sa čerešne triedia podľa veľkosti ručne alebo strojovo, sú odborné znalosti prevádzkovateľov kľúčové na to, aby sa zabezpečilo opatrné narábanie s krehkými plodmi a na zachovanie ich kvality. Tieto postupy umožňujú umiestňovať na trh dávky ovocia, ktoré sú veľmi jednotné, pokiaľ ide o veľkosť a farbu.

Do sadov sa sadia čerešne vybrané pre ich schopnosť rodiť veľké, pevné, lesklé a chutné ovocie. Stromy sa orezávajú každý rok, aby sa zabezpečila stála produkcia, no najmä produkcia ovocia značnej veľkosti.

Čerešne „Cerise des coteaux du Ventoux“ si získali dobré meno vďaka svojej veľkosti, no aj preto, že na trhu ich možno nájsť od začiatku mája do polovice júla. Tieto čerešne sú dostupné na trhu viac než dva mesiace preto, že sady sa nachádzajú v rôznych nadmorských výškach, ako je opísané v časti o prírodných faktoroch, no takisto preto, že nie všetky pestované odrody zrejú v rovnakom čase.

Vzniklo množstvo trhov s čerešňami, čo svedčí o hospodárskom význame tejto plodiny. Prvý vznikol v La Tour-d’Aigues v roku 1902 a ďalšie v okolitých obciach. Čerešne sa predávali každý deň a na základe vzájomnej dohody ich odosielatelia vykupovali od pestovateľov.

Vzhľadom na veľkosť produkcie obce v oblasti Ventoux spojili svoje sily a v roku 1960 založili trh v obci Saint Didier.

V 60. rokoch 20. storočia sa otvorili tri vnútroštátne veľkoobchodné trhy (Marchés d’Intérêt Nationaux: Avignon, Chateaurenard a Cavaillon) a trh pre koncových spotrebiteľov v Carpentras. Zabezpečujú transparentnosť, pokiaľ ide o ponuku a dopyt, ako aj väčšiu otvorenosť z hľadiska cien.

„Cerise des coteaux du Ventoux“ sú stolové čerešne dodávané spotrebiteľom v čerstvom stave. Zbierajú sa vtedy, keď sú optimálne zrelé podľa farebného kódu centra CTIFL a minimálneho obsahu cukru stanoveného pre každú odrodu. Vyznačujú sa najmä svojou značnou veľkosťou (minimálne 24 mm). Vďaka odborným znalostiam prevádzkovateľov v oblasti výberu a triedenia podľa veľkosti majú čerešne v každej nádobe jednotnú farbu a veľkosť.

„Cerise des coteaux du Ventoux“ je produkt, ktorý má osobitné vlastnosti, no závisí aj od odborných znalostí pestovateľov a má historicky dobrú povesť.

Klimatické podmienky v tejto produkčnej oblasti sú jedinečné, s dostatkom slnečného svitu a severným vetrom známym ako mistrál. Tieto podmienky pomáhajú zabraňovať vzniku ochorení a podporujú skorý zber v chránených oblastiach a neskorší zber vo vyšších nadmorských výškach.

V tejto zemepisnej oblasti existuje výrazný rozdiel medzi dennými a nočnými teplotami, čo prispieva k produkcii zrelého a pevného ovocia so sýtou farbou. Túto adaptáciu dosvedčuje popredné postavenie týchto čerešní na domácom trhu.

Pestovateľské postupy, ako napríklad systémy sadov s nízkymi stromami a pravidelné orezávanie, sú kľúčové faktory, ktoré umožňujú neustále získavať jednotné ovocie značnej veľkosti v optimálnej fáze zrelosti.

Majstrovstvo výberu a triedenia podľa veľkosti pochádza zo skúseností spojených s dlhodobými odbornými znalosťami generácií pestovateľov. Zaručuje produkciu dávok ovocia, ktoré sú jednotné, pokiaľ ide o ich farbu a veľkosť.

Keďže sú čerešne krehké, musia sa vybrať a vytriediť podľa veľkosti rýchlo (do 48 hodín od zberu) a v nádobách s obmedzeným objemom, aby sa ovocie nepomliaždilo.

Informačné kampane združenia výrobcov prebiehajúce už viac než 25 rokov pomohli vybudovať dobré meno čerešní „Cerise des coteaux du Ventoux“. Výborná povesť výrobku viedla k tomu, že 21. júna 2015 ich francúzsky prezident predstavil na otvorení francúzskeho pavilónu na výstave Expo v Miláne, kde jednými z „[…] [vystavovaných] plodín najvyššej kvality […] bolo francúzske ovocie Cerise des coteaux du Ventoux […]“ (O & Q Hebdo, 21. júna 2015). France Télévisions vysielala viaceré reportáže zamerané na osobitné vlastnosti tohto produktu, ako je napríklad reportáž zo 4. júna 2019 vysielaná v správach o jednej na kanáli France 2, ktorá je k dispozícii na webovom sídle francetvinfo.fr a ktorá ukazuje prácu prevádzkovateľov v sade severne od Carpentras s vysvetlením, že: „Predávajú sa len tie najlepšie čerešne […] [a] triedia sa ručne podľa veľkosti (viac než 24 mm) a farby“. Ďalšie odborné tlačené periodiká, ako napríklad Rungis Actualités z mája 2019, takisto spomínajú charakteristické vlastnosti čerešní „Cerise des coteaux du Ventoux“, konkrétne: „[…] zrelosť ovocia a jeho veľkosť, ktorá musí byť viac než 24 mm, […] [spojená s] metódami triedenia, ktoré je buď ručné, alebo strojové“.

Odkaz na uverejnenie špecifikácie

(článok 6 ods. 1 druhý pododsek nariadenia)

https://extranet.inao.gouv.fr/fichier/CDC-CeriseCVentoux200619.pdf

(1) Ú. v. EÚ L 343, 14.12.2012, s. 1.